На основу члана 64. и 64б Закона о пољопривредном земљишту ("Сл. гласник РС бр. 62/2006, 65/2008 - др. закон, 41/2009, 112/2015, 80/2017 и 95/2018 - др. закон") и чланова 24 - 28. Правилника о условима и поступку давања у закуп и на коришћење пољопривредног земљишта у државној својини ("Сл. гласник РС бр. 16/2017, 111/2017, 18/2019, 45/2019, 3/2020, 25/2020, 133/2020 и 63/2021 "), Комисија за спровођење поступка јавног надметања за давање у закуп пољопривредног земљишта у државној својини за 2022. годину (лицитација), образована Решењем Скупштине града Сомбора, број: број: 02-89/2022-I од 5.05.2022.године, на својој 24. седници одржаној дана 10.01.2023.године, донела је

**ПРАВИЛА**

О ПОСТУПКУ СПРОВОЂЕЊА ЈАВНОГ НАДМЕТАЊА ЗА ДАВАЊЕ У ЗАКУП ПОЉОПРИВРЕДНОГ ЗЕМЉИШТА У ДРЖАВНОЈ СВОЈИНИ НА ТЕРИТОРИЈИ ГРАДА СОМБОРА

I ОСНОВНЕ ОДРЕДБЕ

***Предмет уређења***

***Члан 1.***

Правилима о поступку спровођења јавног надметања за давање у закуп пољопривредног земљишта у државној својини на територији града Сомбора (у даљем тексту: Правила) уређује се начин, услови и поступак спровођења јавног надметања који се спроводи у складу са Одлуком о расписивању јавног огласа за давање у закуп пољопривредног земљишта у државној својини на територији града Сомбора, коју доноси градоначелник, уз сагласност Министарства пољопривреде и заштите животне средине (у даљем тексту: јавни оглас).

Поступак јавног надметања спроводи се електронски, путем веб-апликације.

Поступак јавног надметања спроводи Комисија за спровођење поступка јавног надметања за давање у закуп пољопривредног земљишта у државној својини на територији града Сомбора (у даљем тексту: Комисија).

Поступком јавног надметања даје се у закуп пољопривредно земљиште у државној својини правном или физичком лицу које је уписано у Регистар пољопривредних газдинстава и има активни статус, а које испуњава услове из јавног огласа и које је понудило највећи износ у динарима по хектару за тај број (шифру) јавног надметања.

***Стручна обрада аката Комисије***

***Члан 2.***

Стручну обраду аката, израду записника, закључака, других материјала, организационе, административно-техничке послове за Комисију врши Одељење Пољопривреде и заштите животне средине Градске управе града Сомбора (у даљем тексту: стручна служба).

***Евидентирање и чување пријава за јавно надметање***

***Члан 3.***

У поступку јавног надметања, све пријаве за јавна надметања се евидентирају путем веб-апликације.

***Губитак права на депозит***

***Члан 4.***

Депозит уплаћен у тачном динарском износу наведеном у јавном огласу неће бити враћен подносиоцу пријаве за лицитацију у следећим случајевима:

1. ако буде проглашен најповољнијим понуђачем, а одустане од своје понуде;
2. ако након правоснажности Одлуке о давању у закуп пољопривредног земљишта у државној својини не уплати цену закупа у прописаним роковима и по прописаној процедури;
3. ако након сазнања да је једини поднео пријаву за одређени број (шифру) јавног надметања одустане на начин да Комисији не достави оригинал документације на увид.

Изузетно, извршиће се повраћај депозита лицу из тачке 1. и 2. става 1. овог члана у случају да се Комисији благовремено достави захтев са доказима о тешкој болести подносиоца пријаве, његовој смрти, односно смрти члана уже породице.

Комисија ће на првој наредној седници размотрити захтев из става 2. овог члана, и донети одлуку већином гласова присутних чланова.

***Задаци Комисије***

***Члан 5.***

Задаци Комисије су да:

1. размотри поднете пријаве и утврди да ли су уз пријаву за јавно надметање достављени сви тражени докази о испуњавању услова из јавног огласа;
2. одбаци све неисправне пријаве;
3. преузме оригиналну документацију најповољнијег понуђача;
4. да предлог градоначелнику града Сомбора за доношење одлуке за избор најповољнијег понуђача, односно Одлуке о давању у закуп пољопривредног земљишта у државној својини;
5. учесницима јавног надметања који нису најбољи понуђачи врати депозит.

***II ПОСТУПАК ЈАВНОГ НАДМЕТАЊА***

***Услови за спровођење јавног надметања***

***Члан 6.***

Пријава на јавни оглас се подноси путем веб-апликације за спровођење јавног надметања у року назначеном у одлуци о расписивању јавног огласа.

Услови за спровођење јавног надметања су испуњени ако је благовремено достављена бар једна уредна пријава на јавни оглас и ако се достави доказ о уплати депозита за сваку јединицу јавног надметања појединачно.

Ако је за јединицу јавног надметања одлуком о расписивању јавног огласа утврђен износ депозита мањи од 1.000 динара, понуђач не мора да уплати депозит и достави доказ ради учешћа на јавном надметању за ту јединицу јавног надметања.

У поступку јавног надметања, правно и физичко лице пријављује се и прилаже путем веб-апликације за спровођење јавног надметања документацију којом доказује испуњеност услова за остваривање права закупа.

***Неисправна и исправна пријава***

Члан 7.

Неисправна је пријава:

1. која не садржи податке и уредна документа из јавног огласа;
2. ако депозит није уплаћен у тачном динарском износу наведеном у јавном огласу.

Неисправна пријава се одбацује.

Исправна пријава је пријава која је поднета на начин који је дефинисан јавним огласом и која садржи уредна документа из јавног огласа и у којој је депозит уплаћен у тачном динарском износу наведеном у јавном огласу.

***Понуђена цена закупа и најповољнија понуда***

Члан 8.

Понуђена цена закупа пољопривредног земљишта у државној својини по хектару, мора да буде изражена у динарском износу који је исти или већи од износа почетне цене из јавног огласа.

Најповољнија понуда, односно излицитирана цена, је она понуда која уз испуњење услова из јавног огласа садржи и највиши понуђени износ цене закупа пољопривредног земљишта у државној својини у динарима по хектару за предметно пољопривредно земљиште.

Једном поднета пријава са понудом се не може мењати.

Ако се за јединицу јавног надметања пријави више учесника који испуњавају за закуп пољопривредног земљишта и која су понудили највишу цену у истом износу, најповољнији понуђач је учесник чија је пријава прва регистрована у веб-апликацији.

***Ток поступка јавног надметања***

Члан 9.

Након истека рока за пријаву, Комисија утврђује испуњеност услова за остваривање права закупа свих подносилаца захтева на основу документације приложене путем веб-апликације за спровођење јавног надметања.

Члан 10.

На дан отварања понуда, који је одређен одлуком о расписивању јавног огласа, из веб-апликације за спровођење јавног надметања се према висини понуде аутоматски формира ранг листа понуђача за које је утврђено да испуњавају услове за закуп пољопривредног земљшта.

Члан 11.

Ранг листа понуђача објављује се на званичној веб презентацији Управе за пољопривредно земљиште и садржи: списак лица који испуњавају услове за остваривање права закупа пољопривредног земљишта рангираних према висини понуде, време доставе понуде и списак лица који не испуњавају услове за остваривање права закупа пољопривредног земљишта.

***Одустајање најповољнијег понуђача након спроведеног поступка јавног надметања***

Члан 12.

Ако након спроведеног поступка јавног надметања, најповољнији понуђач писмено одустане од своје понуде или у року одређеном одлуке не плати закупнину, односно не достави доказ о извршеној уплати и средство обезбеђења плаћања закупнине за наредне године закупа за одређену јединицу јавног надметања, сматра се да та јединица јавног надметања није реализована у спроведеном кругу јавног надметања.

***III ЗАВРШНЕ ОДРЕДБЕ***

***Нерешена питања***

 Члан 13.

Питања која нису регулисана Правилима, а која се појаве у току спровођења поступка јавног надметања Комисија ће решити посебним закључком.

***Ступање на снагу Правила***

Члан 14.

Правила о поступку спровођења јавног надметања за давање у закуп пољопривредног земљишта у државној својини на територији града Сомбора ступају на снагу даном доношења и потписивања од стране председника Комисије.

***Објављивање Правила***

Члан 15.

Правила ће се објављивати на огласној табли Градске управе града и на званичној интернет презентацији Града Сомбора.

***Измене и допуне Правила***

Члан 16.

Комисија одлучује о измени или допуни Правила већином гласова од укупног броја чланова Комисије.

У Сомбору, 10.01.2023.године ПРЕДСЕДНИК

\_\_\_\_\_\_\_\_\_\_\_\_\_\_\_\_\_\_\_